
[bookmark: _Hlk160622752]Tárgy: A 2027. évi Sváb Batyus Bál megszervezése és előzetes kötelezettségvállalás

Tisztelt Képviselő-testület!

A Budapest Hegyvidék XII. kerület Német Nemzetiségi Önkormányzat 2027. február 6-án rendezi meg a hagyományos Sváb Batyus Bált a Szent László Közösségi Házban (1125 Budapest, Cédrus utca 2.).
A bál során német nemzetiségi táncbemutató és táncház is lesz, az Alpenrose Tanzgruppe, valamint a Hosszúléptű elnevezésű tánccsoportok közreműködésével.
A programok között szerepel továbbá jelmezverseny, fánksütőverseny és tombola. Az esemény mindenki számára nyitott, belépődíjat nem szedünk, a résztvevőktől ugyanakkor szívesen fogadunk sós és édes süteményeket.
A rendezvény megvalósítására összesen bruttó 200 000 forint keretösszeg szükséges. Ebből zenei szolgáltatásra bruttó 100 000 forintot, élelmiszerek beszerzésére bruttó 50 000 forintot, dekoráció beszerzésére pedig bruttó 50 000 forintot kívánunk biztosítani.
Tekintettel arra, hogy a rendezvényre 2027. február 6-án kerül sor, és az Önkormányzat 2027. évi költségvetése az esemény időpontjáig várhatóan még nem kerül elfogadásra, indokolt a rendezvényhez kapcsolódó kötelezettségvállalásról már 2026-ban dönteni. 

A nemzetiségek jogairól szóló 2011. évi CLXXIX. törvény 114. § (1) bekezdés d) pontja alapján a helyi nemzetiségi önkormányzat költségvetéséről a Képviselő-testület át nem ruházható hatáskörben dönt, míg a 132. § (1) bekezdése alapján az önkormányzati gazdálkodás biztonságáért a Képviselő-testület, szabályszerűségéért az Elnök felel.
Az államháztartásról szóló 2011. évi CXCV. törvény 36. § (4) bekezdés b) pontja alapján az államháztartás önkormányzati alrendszerében a költségvetési éven túli év kiadási előirányzatai terhére kötelezettségvállalásra a jogszabályban meghatározott keretek között kerülhet sor, amelynek fedezetét a kötelezettséget vállalónak a költségvetés tervezésekor biztosítania kell. A 368/2011. (XII. 31.) Korm. rendelet 52. § (7) bekezdése alapján a nemzetiségi önkormányzat kiadási előirányzatai terhére az Elnök jogosult kötelezettségvállalásra. Az Áht. 37. § (1) bekezdése szerint a kötelezettségvállalásra - a jogszabályban meghatározott kivételekkel - pénzügyi ellenjegyzést követően, a pénzügyi teljesítés esedékességét megelőzően, írásban kerülhet sor.
A 368/2011. (XII. 31.) Korm. rendelet 56. § (1) bekezdése értelmében a kötelezettségvállalást nyilvántartásba kell venni, és annak a költségvetési évet követő évet terhelő részét is rögzíteni kell. 

A rendezvényről az írott sajtóban, valamint a Hegyvidéki Önkormányzat honlapján is hírt adunk. Kérem a Képviselő-testületet, hogy az alábbi határozati javaslatot fogadja el.









Határozati javaslat:

A Budapest Hegyvidék XII. kerület Német Nemzetiségi Önkormányzat Képviselő-testülete úgy határoz, hogy 2027. február 6-án megrendezi a Sváb Batyus Bál című rendezvényt a Szent László Közösségi Házban (1125 Budapest, Cédrus utca 2.). A Képviselő-testület a rendezvény megvalósításához összesen bruttó 200 000 forint összegű kötelezettséget vállal a 2027. évi költségvetés terhére az alábbiak szerint: zenei szolgáltatásra bruttó 100 000 forint, élelmiszerek beszerzésére bruttó 50 000 forint, dekoráció beszerzésére bruttó 50 000 forint. 

(A döntéshozatal módja: egyszerű többség)


Budapest Hegyvidék, 2026. november 6.					

Kövesdiné Martin Nóra Anna
									elnök

